2. ปัจจัยความเสี่ยง

บริษัทฯ มีคณะกรรมการบริหารความเสี่ยง ซึ่งทำหน้าที่ประเมินความเสี่ยง
รวมทั้งกำหนดนโยบายเสนอให้บริษัทฯ และบริษัทในกลุ่มมีการบริหารความเสี่ยง
และสรุปผลการประเมินให้คณะกรรมการของแต่ละบริษัท และให้บริษัทฯ
ทราบตามระยะเวลาที่กำหนด ทั้งนี้เนื่องจากเหตุการณ์สภาวะทางเศรษฐกิจ การเมือง และสังคม
มีการเปลี่ยนแปลง จึงต้องมีการทบทวนปัจจัยความเสี่ยง ประเมินความรุนแรงของโอกาสเกิด
ผลกระทบ และทบทวนมาตรการการจัดการ เพื่อลดความเสี่ยงให้อยู่ในระดับที่องค์กรยอมรับได้
หรือขจัดความเสี่ยงออกไป ในการพิจารณาถึงปัจจัยความเสี่ยงได้ดูจากทั้งปัจจัยภายใน
และปัจจัยภายนอก โดยแบ่งลักษณะความเสี่ยงออกในเชิงด้านธุรกิจ ด้านการดำเนินงาน
ด้านการเงิน และความเสี่ยงที่เกิดจากเหตุการณ์ภายนอก ที่อาจมีผลกระทบต่อบริษัทอย่างมีนัยสำคัญ
อนึ่ง มาตรการและนโยบายการบริหารความเสี่ยงได้ถูกถ่ายทอดสู่ผู้บริหาร
และระดับปฏิบัติการของทั้งบริษัทฯ และบริษัทในกลุ่มที่ประกอบธุรกิจหลัก
เพื่อให้ทราบวัตถุประสงค์ที่ชัดเจน และดำเนินไปในทิศทางเดียวกัน
เพื่อให้บรรลุเป้าหมายตามนโยบาย

เหตุการณ์ที่เป็นสาเหตุของความเสี่ยง ที่จะมีผลกระทบต่อบริษัทฯ อย่างมีนัยสำคัญ
เรื่องหลักๆประกอบด้วย

2.1 ความเสี่ยงด้านธุรกิจ คือ ความเสี่ยงเรื่องผลตอบแทนจากการลงทุนไม่เป็นไปตามเป้าหมาย

ลักษณะการประกอบธุรกิจหลักของบริษัทฯ คือการลงทุน ซึ่งประกอบด้วยเงินลงทุนทั้งภายในประเทศ
และต่างประเทศ รายได้จากเงินลงทุน คือ ผลตอบแทนในรูปของเงินปันผล
จึงอาจเกิดความเสี่ยงด้านผลตอบแทนจากการลงทุนไม่เป็นไปตามเป้าหมาย
ซึ่งจะมีผลกระทบทำให้กำไรอาจจะลดลง บริษัทฯ ประเมินว่าโอกาสเกิดและผลกระทบในกรณีนี้
มีระดับปานกลาง เนื่องจากการลงทุนมีความหลากหลาย สำหรับมาตรการการจัดการความเสี่ยงนี้
คือการติดตามผลการดำเนินงาน และผลตอบแทนการลงทุนอย่างใกล้ชิด
และประเมินสถานการณ์ในอนาคตของกิจการที่ลงทุนเพื่อหาแนวทางแก้ไขล่วงหน้า
เหตุการณ์ที่เกิดขึ้นในปี 2555 บริษัทฯ ประเมินว่า ต่อไปผลตอบแทนของเงินลงทุนใน Jiangsu -
Union Cogeneration Group Co., Ltd. และ Huanan- Union Spring Cogeneration
Co., Ltd. ซึ่งผลิตกระแสไฟฟ้าพลังความร้อนร่วม และ Yixing - Union Biochemical
Co., Ltd. ซึ่งผลิตกรดมะนาว จะมีผลตอบแทนไม่คุ้มกับการลงทุน
เนื่องจากจะต้องมีการลงทุนเพิ่มขึ้นมาก อันมีผลจากการต้องควบคุมเรื่องมลภาวะของสิ่งแวดล้อม
ซึ่งต้องใช้เงินลงทุนอีกเป็นจำนวนมาก แต่ไม่มีข้อตกลงเรื่องราคาขายไฟฟ้า
ทั้งนี้แนวโน้มของกำไรในอนาคตสำหรับโรงไฟฟ้าดังกล่าว อาจมีผลขาดทุน
อีกทั้งผลประกอบการของธุรกิจกรดมะนาวในบริษัทข้างต้น มีผลขาดทุนมาระยะหนึ่งแล้ว บริษัทฯ
เห็นว่าผลตอบแทนจากการลงทุนในบริษัทดังกล่าวนั้น ไม่เป็นไปตามเป้าหมาย
จึงขายเงินลงทุนตามที่ได้เปิดเผยข้อมูลผ่านสื่อทางตลาดหลักทรัพย์แล้ว เมื่อเดือนพฤศจิกายน 2555
โดยที่ยังไม่เกิดผลเสียหายกับเงินลงทุนนั้นๆ

สำหรับเรื่องรายได้จากการลงทุนลดลง บริษัทฯ
มีมาตรการการจัดการโดยจะหาธุรกิจใหม่ที่จะสามารถต่อยอดธุรกิจออกไป เบื้องต้น ในปี 2555
บริษัทฯ ได้ลงทุนร่วมกับฝ่ายจีนจัดตั้งบริษัทใหม่ เพื่อลงทุนในธุรกิจอสังหาริมทรัพย์ ที่เมือง
Shaoxing มณฑล Zhejiang ประเทศสาธารณรัฐประชาชนจีน โดยบริษัทนี้ มีทุนจดทะเบียน RMB
100 ล้าน

นอกจากนี้ ความเสี่ยงทางธุรกิจเรื่องผลตอบแทนจากการลงทุนไม่เป็นไปตามเป้าหมาย
อาจเกิดในอนาคตอีกหนึ่งสาเหตุ
ซึ่งมาจากการเปลี่ยนแปลงมาตรฐานการบัญชีไทยไปสู่มาตรฐานการบัญชีสากล
เกี่ยวกับการตีความมาตรฐานการรายงานทางการเงิน ฉบับที่ 4 (IFRIC 4)
เรื่องการประเมินว่าข้อตกลงประกอบด้วยสัญญาเช่าหรือไม่ และการตีความฯ ฉบับที่ 12 (IFRIC
12) เรื่องข้อตกลงสัมปทานบริการ
ถ้าหากผลสรุปการตีความธุรกิจโรงงานผลิตกระแสไฟฟ้าเป็นสัญญาเช่าทรัพย์สิน
หรือเป็นสัญญาสัมปทานบริการ จะมีผลทำให้ผลประกอบการของบริษัท ราชบุรีเพาเวอร์ จำกัด
ที่บริษัทฯ ลงทุน
อาจได้รับผลกระทบเนื่องจากบริษัทดังกล่าวอาจต้องเปลี่ยนแปลงรูปแบบการบันทึกบัญชี
แม้จะมีรายรับจากการผลิตและขาย แต่ตามมาตรฐานบัญชีใหม่
จะต้องทยอยบันทึกเป็นรายได้ตามอายุสัมปทาน ทำให้กำไรสุทธิในปีต้นๆ อาจลดน้อยลง ทั้งนี้
เป็นเหตุให้บริษัทฯ อาจได้รับเงินปันผลน้อยลงไปด้วยในช่วงเวลาดังกล่าว

2.2 ความเสี่ยงด้านการดำเนินงาน ที่มีนัยสำคัญ คือ

2.2.1 ความเสี่ยงด้านความเสียหายและการบริหารงานผิดพลาดของธุรกิจที่ไปลงทุน0

ธุรกิจหลักของบริษัทฯ คือการลงทุน ดังนั้นถ้าหากองค์กรที่บริษัทฯ
ไปลงทุนเกิดมีการบริหารงานผิดพลาดก็อาจเสียหายต่อทรัพย์สินของบริษัทฯ ได้ บริษัทฯ
ประเมินว่าทั้งโอกาสเกิดและผลกระทบอยู่ในระดับปานกลาง ทั้งนี้เนื่องจากบริษัทฯ
มีการกระจายการลงทุนในหลายธุรกิจ บริษัทฯ
มีมาตรการรองรับโดยกำหนดให้มีการประเมินความเสี่ยงขององค์กรที่ไปลงทุน
ให้มีระบบการควบคุมภายในของตนเอง มีนโยบายให้ความรู้ในเรื่องต่างๆ ที่เกี่ยวข้อง
รวมทั้งมีการติดตามผลงาน และการประชุมกับผู้ร่วมทุน และผู้บริหารธุรกิจอย่างสม่ำเสมอ
และในส่วนของบริษัทฯ
ต้องมีระบบการตรวจสอบติดตามการปฏิบัติตามนโยบายและระบบงานควบคุมภายในที่กำหนดไว้ของแต่ละธุรกิจที่ไปลงทุน

2.2.2 ความเสี่ยงจากการพึ่งพิงคำสั่งผลิตจากลูกค้ารายใหญ่น้อยราย

บริษัทย่อยของบริษัทฯ บางแห่งเป็นธุรกิจร่วมทุน
ซึ่งผู้ร่วมทุนชาวต่างประเทศเป็นผู้ดำเนินการด้านการตลาดในต่างประเทศ
ซึ่งเป็นสัดส่วนเกือบทั้งหมดของสินค้าที่ผลิตได้
ผลกระทบจากการพึ่งพิงคำสั่งผลิตจากลูกค้ารายใหญ่น้อยรายนี้ อยู่ในระดับสูง
ถ้าหากลูกค้าเปลี่ยนแปลงหรือลดจำนวนสั่งซื้อ หรือย้ายฐานการผลิตไปประเทศอื่น
แต่โอกาสเกิดมีน้อยเนื่องจากผู้ร่วมทุนมีเงินลงทุนสัดส่วนประมาณกึ่งหนึ่ง
ซึ่งย่อมต้องประสานประโยชน์เพื่อให้มีผลตอบแทนจากการลงทุน บริษัทฯ
มีมาตรการรองรับโดยรักษาความสัมพันธ์ให้ดีกับผู้ร่วมทุน
และผลิตสินค้าให้ได้คุณภาพตามความต้องการของลูกค้า

2.3 ความเสี่ยงด้านการเงิน ที่มีนัยสำคัญ คือ

  2.3.1 ความเสี่ยงเรื่อง การขาดทุนจากอัตราแลกเปลี่ยนของบริษัทในกลุ่ม

บริษัทฯ ประเมินว่าโอกาสเกิดและผลกระทบอยู่ในระดับค่อนข้างสูง
เนื่องจากในรอบปีที่ผ่านมาอัตราแลกเปลี่ยนของเงินบาทเทียบกับดอลล่าร์สหรัฐ มีความผันผวนมาก
จึงมีผลกระทบกับจำนวนเงินตราต่างประเทศที่บริษัทในกลุ่มได้รับจากการชำระค่าสินค้าที่ส่งออกและขายเปลี่ยนเป็นเงินสกุลบาท
ในช่วงที่เงินบาทแข็งค่า
ทำให้ปริมาณเงินบาทที่ได้รับลดน้อยลงทั้งนี้ปริมาณการส่งออกของบริษัทในกลุ่มมีสัดส่วนมากพอสมควร
ความเสี่ยงด้านนี้จึงเป็นปัจจัยที่ค่อนข้างสำคัญบริษัทฯ
มีมาตรการรองรับโดยมอบหมายให้มีผู้รับผิดชอบในการติดตามสถานการณ์
และจัดการเรื่องอัตราแลกเปลี่ยนโดยต้องรายงานและปรึกษาหารือกับกรรมการผู้จัดการของแต่ละบริษัทในกลุ่มนั้นๆ
เพื่อตัดสินใจให้ทันต่อเหตุการณ์ รวมทั้งให้แต่ละบริษัทดังกล่าวรายงานผลกระทบจากอัตราแลกเปลี่ยน
ปริมาณลูกหนี้ เจ้าหนี้ ที่เป็นสกุลเงินต่างประเทศให้บริษัทใหญ่ทราบด้วย โดยปกติบริษัทฯ
ในกลุ่มมีนโยบายบริหารปัจจัยความเสี่ยงด้านนี้โดยใช้วิธี Natural Hedge และพิจารณาซื้อ
Forward Contract กับธนาคารตามแต่ละสถานการณ์ให้เหมาะสม
แต่ไม่ให้ดำเนินการเพื่อการเก็งกำไรด้านอัตราแลกเปลี่ยน แต่ให้ทำเพื่อป้องกันความเสี่ยงเท่านั้น
นอกจากนี้
จะมีการเชิญวิทยากรผู้เชี่ยวชาญจากสถาบันการเงินมาให้ความรู้กับผู้บริหารและเจ้าหน้าที่ที่เกี่ยวข้องของบริษัทในกลุ่มเป็นครั้งคราว
เพื่อเสริมทักษะ และเน้นความสำคัญให้มีความระมัดระวังในการบริหารเรื่องดังกล่าวด้วย

  2.3.2 ความเสี่ยงเรื่อง การด้อยค่าของเงินลงทุน

ธุรกิจหลักของบริษัทฯ คือการลงทุน ซึ่งมีการลงทุนในธุรกิจหลายด้าน เมื่อเวลาผ่านไป
สถานการณ์ทางเศรษฐกิจ การเมือง สังคม อุปสงค์ อุปทาน ราคาวัตถุดิบ ราคาพลังงานฯ
มีการปรับเปลี่ยน ย่อมอาจจะมีผลกระทบต่อธุรกิจบางประเภทที่บริษัทฯ ลงทุนอยู่
ถ้าหากผลการดำเนินงานของบริษัทที่บริษัทฯ ไปลงทุนเกิดได้รับผลกระทบในทางลบ
ก็อาจทำให้สัดส่วนของมูลค่าในส่วนของผู้ถือหุ้นของบริษัทนั้นๆ ลดลง
ถ้าลดต่ำกว่าจำนวนเงินลงทุนของบริษัทฯ บริษัทฯ
ก็จำเป็นต้องบันทึกผลจากการด้อยค่าของเงินลงทุนนั้น ทั้งนี้บริษัทฯ
ประเมินว่าโอกาสเกิดและผลกระทบอยู่ในระดับปานกลาง โดยบริษัทฯ
มีมาตรการให้มีระบบการประเมินธุรกิจที่ไปลงทุนทุกไตรมาส อนึ่ง บริษัทฯ
ได้ประเมินความเสี่ยงเรื่องนี้
และบันทึกจำนวนเงินด้อยค่าของเงินลงทุนไว้แล้วตามรายละเอียดในหมายเหตุประกอบงบการเงินประจำปี
2555 หมายเลข 13 หมายเลข 14.1 หมายเลข 15 และหมายเลข 16

2.4 ปัจจัยที่มาจากเหตุการณ์ภายนอก ซึ่งไม่อยู่ในวิสัยที่บริษัทฯ จะควบคุมได้
ประเภทความเสี่ยงที่มีนัยสำคัญต่อบริษัทฯ มีดังนี้

2.4.1 การเพิ่มขึ้นของราคาน้ำมันและพลังงานในตลาดโลก

ปัจจัยความเสี่ยงเรื่องนี้ มาจากเหตุการณ์ภายนอกบริษัทซึ่งไม่สามารถควบคุมได้
ถ้าเกิดขึ้นจะมีผลทำให้ราคาวัตถุดิบเพิ่มขึ้น ค่าขนส่งเพิ่มขึ้น ต้นทุนที่เกี่ยวข้องหลายอย่างเพิ่มขึ้น เช่น
ค่าเชื้อเพลิง ค่าไฟฟ้า เป็นต้นในขณะที่ต้นทุนขายเพิ่มขึ้น
แต่ราคาขายของสินค้าในตลาดไม่สามารถขึ้นราคาตามสัดส่วนของต้นทุนที่เพิ่มขึ้นได้
มีผลทำให้กำไรขั้นต้นลดลง บริษัทฯ ประเมินว่าโอกาสเกิดมีมาก
ผลกระทบอยู่ในระดับปานกลางบริษัทฯ จึงมีมาตรการรองรับโดยจัดให้มีหน่วยงานจัดซื้อวัตถุดิบ
ที่มีประสบการณ์ เพื่อวางแผนการจัดซื้อให้สอดคล้องกับปริมาณ และระยะเวลาที่เหมาะสม นอกจากนี้
บริษัทฯ มีมาตรการให้ประหยัดการใช้พลังงาน หรือเปลี่ยนวิธีการจัดการเพื่อลดต้นทุนด้านพลังงาน
เช่น การเดินเครื่องจักรในช่วงที่ค่าไฟฟ้ามีอัตราราคาต่ำ (off-peak)

  2.4.2 ความเสี่ยงเรื่องอัตราดอกเบี้ยสูงขึ้น

บริษัทในกลุ่มบางบริษัท มีแหล่งที่มาของเงินทุนหมุนเวียนส่วนหนึ่งเป็นเงินกู้
ดังนั้นถ้าอัตราดอกเบี้ยในตลาดเงินสูงขึ้น จะทำให้บริษัทนั้นๆ
มีภาระต้นทุนทางการเงินที่สูงขึ้นตามไปด้วย ซึ่งเป็นปัจจัยที่อยู่นอกเหนือจากการควบคุมของบริษัทฯ
ในรอบปี 2555 อัตราดอกเบี้ยใกล้เคียงกับปีที่ผ่านมา แต่มองในภาพรวมของบริษัทและบริษัทย่อย
จำนวนเงินกู้มีไม่สูง บริษัทจึงประเมินว่าผลกระทบมีเล็กน้อย อย่างไรก็ตาม บริษัทฯ
มีนโยบายดูแลในการป้องกันความเสี่ยงด้านนี้
โดยรักษาสัดส่วนของโครงสร้างระหว่างหนี้เงินกู้และเงินทุนให้เหมาะสม
เพื่อให้ระดับผลตอบแทนจากการลงทุนสูงกว่าต้นทุนทางการเงินของบริษัทฯ

2.4.3 ความเสี่ยงเรื่องการเปลี่ยนแปลงของเศรษฐกิจโลก

ในปี 2555 เศรษฐกิจโลกยังคงได้รับผลกระทบต่อเนื่องจากปัญหาวิกฤติเศรษฐกิจทางยุโรป
และอเมริกา
รวมทั้งเศรษฐกิจในประเทศไทยก็ยังคงได้รับผลกระทบจากการเปลี่ยนแปลงของเศรษฐกิจโลกดังกล่าว
ความเสี่ยงนี้ทำให้บริษัทในกลุ่ม ได้รับคำสั่งซื้อจากลูกค้าในแถบยุโรป และอเมริกาลดน้อยลง
ทำให้บางสินค้ามีปริมาณการขายน้อยลง จึงอาจมีผลกระทบต่อผลการดำเนินงานของบริษัทที่บริษัทฯ
ไปลงทุน บริษัทฯ ประเมินว่าโอกาสเกิดอยู่ในระดับสูง แต่ได้รับผลกระทบระดับปานกลาง
เนื่องจากการลงทุนที่มีอยู่บริษัทฯ
หวังผลในระยะยาวในส่วนของมาตรการการจัดการปัจจัยความเสี่ยงนี้คือ
ต้องระมัดระวังเรื่องการลงทุน รวมทั้งติดตามเศรษฐกิจของประเทศที่ไปลงทุน และทำการค้า
และมีการศึกษาปัจจัยพื้นฐานของบริษัทที่จะลงทุน ทั้งนี้เพื่อหาผลตอบแทนที่เหมาะสม

2.4.4 ความเสี่ยงเรื่องอุบัติภัย และภัยธรรมชาติทั้งในและต่างประเทศ

จากเหตุการณ์ภัยธรรมชาติที่เกิดขึ้นในปลายปี 2554 ที่เกิดขึ้นในประเทศไทย
และเหตุการณ์สึนามิที่เกิดขึ้นในประเทศญี่ปุ่นช่วงต้นปี 2554 ทำให้บริษัทฯ
ประเมินความเสี่ยงจากปัจจัยนี้ ซึ่งอยู่นอกเหนือจากการควบคุมของบริษัทฯ
ว่าโอกาสเกิดอยู่ในระดับสูง ผลกระทบอยู่ในระดับปานกลาง เนื่องจากบริษัทฯ
มีมาตรการให้บริษัทในกลุ่ม ซึ่งอยู่ในเขตที่มีความเสี่ยง ลงทุนป้องกันอุทกภัย
โดยลงทุนสร้างแนวกำแพงกั้นน้ำถาวรตามแผนงานเพื่อป้องกันอย่างเต็มที่
ถ้าหากมีกรณีดังกล่าวจะได้เกิดความเสียหายน้อยที่สุด งบประมาณการลงทุนในเรื่องนี้ บริษัทฯ
ตั้งงบประมาณดังกล่าวไว้จำนวน 50 ล้านบาท
นอกจากนี้มีการจัดการทำประกันภัยสำหรับภัยธรรมชาติและภัยพิบัติอื่นๆ ตามความเหมาะสม

อนึ่ง ปัจจัยความเสี่ยงต่างๆ จะมีคณะอนุกรรมการด้านบริหารความเสี่ยงพิจารณาทบทวน
และคำนึงถึงผลกระทบ แนวโน้มโอกาสเกิด
และหามาตรการปรับปรุงดำเนินงานให้สอดคล้องกับสถานการณ์ที่เปลี่ยนแปลงไปในแต่ละช่วงเวลา
เพื่อให้ธุรกิจสามารถดำเนินงานได้ในระยะยาว